****

**Република Србија**

**МИНИСТАРСТВО ПРИВРЕДЕ**

**расписује**

**ЈАВНИ ПОЗИВ**

**за доделу бесповратних средстава по**

**ПРОГРАМУ ПОДСТИЦАЊА РАЗВОЈА ПРЕДУЗЕТНИШТВА КРОЗ ФИНАНСИЈСКУ ПОДРШКУ ЗА ПОЧЕТНИКЕ У ПОСЛОВАЊУ И МЛАДЕ У 2024. ГОДИНИ**

Програм подстицања развоја предузетништва кроз финансијску подршку за почетнике у пословању и младе у 2024. години (у даљем тексту: Програм) спроводиМинистарство привреде (у даљем тексту: Министарство) у сарадњи са Фондом за развој Републике Србије (у даљем тексту: Фонд).

Укупно расположива бесповратна средства за реализацију овог програма су 100.000.000,00 динара. Преостали износ инвестиционог улагања привредних субјеката финансираће се из кредита Фонда.

 Право да се пријаве на Јавни позив имају:

- предузетници, микро и мала привредна друштва, који су регистровани у Агенцији за привредне регистре, најраније од 1. јануара 2022. године па надаље (корисници почетници), као и

- предузетници, микро и мала привредна друштва, који су регистровани у Агенцији за привредне регистре најраније од 1. јануара 2019. године, па надаље, чији је оснивач, законски заступник, остали заступник и пословођа физичко лице старости до 35 година, рођено 1989. године или касније (корисници млади). У привредном друштву који има више власника, већински удео мора бити у власништву једног или више физичких лица старости до 35 година (минимум 51%).

 Привредни субјекти-корисници почетници који задовоље услове Програма могу остварити право на финансијску подршку у виду бесповратних средстава у износу до 30% вредности улагања, односно до 40% вредности улагања за привредне субјекте који припадају јединицама локалне самоуправе које су разврстане у трећу или четврту групу развијености у складу са чланом 12. Закона о регионалном развоју („Службени гласник РС”, бр. 51/09, 30/10 и 89/15 - др. закон) и Уредбом о утврђивању јединствене листе развијености региона и јединица локалне самоуправе за 2024. годину, док корисници млади, који задовоље услове Програма, могу остварити право на финансијску подршку у виду бесповратних средстава у износу до 40% вредности улагања, односно до 50% вредности улагања за привредне субјекте који припадају јединицама локалне самоуправе које су разврстане у трећу или четврту групу развијености у складу са чланом 12. Закона о регионалном развоју („Службени гласник РС”, бр. 51/09, 30/10 и 89/15 - др. закон) и Уредбом о утврђивању јединствене листе развијености региона и јединица локалне самоуправе за 2024. годину. Преостали износ улагања финансираће се из кредита Фонда са роком отплате до 5 година, у оквиру кога је грејс период до једне године, и каматном стопом у складу са Програмом Фонда важећим на дан расписивања Јавног позива, уз одговарајућа средства обезбеђења и уз примену валутне клаузуле.

Износ укупно одобрених средстава (бесповратна+кредитна) по једном захтеву не може бити мањи од 400.000,00 динара, нити већи од 6.000.000,00 динара, за све привредне субјекте.

Улагања која се могу финансирати у оквиру овог Програма обухватају:

-куповину машина/опреме/нове рачунарске опреме/софтверске лиценце/алата/доставних возила (укључујући и мопеде на електрични погон), који служе за превоз сопствених производа, репроматеријала и сировина и других транспортних средстава укључених у процес производње или пружања услуга (нових или половних, не старијих од пет година);

- текуће одржавање и/или адаптација пословног и/или производног простора до износа од 1.000.000,00 динара;

- оперативне трошкове, који могу да учествују највише до 20% у структури укупног улагања, за која се потражују средства Програма.

 Оснивачи привредних субјеката, који конкуришу за средства по Програму, могу да се обрате акредитованим регионалним развојним агенцијама како би прошли бесплатну обуку за започињање пословања и како би им се пружила саветодавна и техничка помоћ у вези са конкурисањем по Програму, коју пружају наведене агенције.

Прецизно и тачно попуњен Обједињен захтев за кредит и захтев за бесповратна средства са пратећом документацијом, у складу са Програмом, предаје се преко Портала Фонда за развој РС који се налази на сајту Фонда.

Јавни позив је отворен док износ тражених бесповратних средстава не премаши износ расположивих средстава за спровођење Програма за 35%, колико је просечан проценат одбијених, као и одусталих захтева пре решавања, у претходним годинама, а најкасније до 31.12.2024. године.

Конкурсна документација и комплетна информација о свим битним елементима и правилима за учешће у овом јавном позиву могу се преузети са интернет странe Министарства: [www.privreda.gov.rs](http://www.privreda.gov.rs) и Фонда: [www.fondzarazvoj.gov.rs](http://www.fondzarazvoj.gov.rs), као и са портала предузетништва ([www.preduzetnistvo.gov.rs](http://www.preduzetnistvo.gov.rs)).